אחד המונחים החמים ביותר בעולם התקשורת והמדיה הדיגיטלית בחודשים האחרונים הפך להיות המושג "פייק ניוז", שעלה לתודעה במהלך הבחירות לנשיאות בארצות הברית ומאז נדמה שהוא לא מפסיק ללוות אותנו, כשאחת החברות שספגה לא מעט האשמות בכל הקשור לעזרה של הפצה של חדשות "מזויפות" היא פייסבוק, שהבטיחה לעשות מאמצים רבים כדי למנוע הפצה של "פייק ניוז", כשבחודשים האחרונים אכן נראה שענקית הרשת החברתית עושה מאמצים משמעותיים לצמצם את היקפי התופעה.
במסגרת העדכונים הבלתי פוסקים לרשת החברתית, הודיעו בפייסבוק השבוע על הסרת האפשרות לעריכת התצוגה המקדימה לקישורים חיצוניים בפוסטים שמפורסמים בפייסבוק.
באופן רגיל, כשמשתמש מדביק קישור לאתר כלשהו מחוץ לרשת של פייסבוק, נוצרת תמונה / תצוגה מקדימה לאותו קישור, שמראה את הכותרת המקורית, תיאור ותמונה כלשהי שנלקחת מהדף שאליו מקשרים. התצוגה המקדימה הזאת אמורה לעזור לגולשים בפייסבוק להחליט אם הם רוצים לעבור לאותו קישור או להמשיך ולגלול בפיד שלהם.
אבל, היות ופייסבוק אפשרה, עד לימים אלו, לערוך את אותה תצוגה מקדימה, משתמשים בעלי ידע בסיסי ביותר, יכלו לתת קישור לאתר מפוקפק יחסית ולגרום לו להיראות כאילו שהוא מגיע מאתר מוכר ומכובד הרבה יותר.
פייסבוק החלה לחסום את האפשרות הזו בימים האחרונים, ושלשום היא הודיעה סופית על הסרת אפשרות העריכה לאותן תצוגות מקדימות ובכך היא מבטיחה כי לחיצה על קישור כזה תוביל את הגולש לאתר האמיתי שמציג את התמונה המקדימה ולא לאתר מפוקפק כלשהו.
מדובר כמובן בצעד חשוב במלחמה בתופעת הפייק ניוז, אבל לא כזה שיעלים אותו לחלוטין, אם כי הוא אמור לתרום לחיזוק האמון של הגולשים בפייסבוק, שיכולים לדעת מהיום כי לחיצה על קישור תעביר אותם לאן שהם מצפים להגיע.
אמנם, אתרים עדיין יכולים "לזייף" תצוגה מקדימה שתראה כאילו שהאתר שאליו מקשרים הוא אתר אחר, אך כאן כבר מדובר בניסיון הונאה קצת יותר מתוחכם, שלא בטוח שלפייסבוק יש כלים להתמודד איתו.
משחק החתול והעכבר בין פייסבוק למפיצי חדשות מזויפות צפוי להמשיך, אבל אין ספק כי הצעד האחרון של פייסבוק חסם את אחת הדרכים הקלות ביותר להפצה של פייק ניוז והופך את הרשת החברתית הגדולה בעולם לקצת יותר בטוחה ואמינה לגלישה.